  Наталья Тетерина Елена Васильевна, кыӵе произведениостэс «Сьӧд сюлык» книгады герӟаз? — Отчы пыре детектив но, фантастика но, сыӵе мур пуштросъем психологической веросъёс, мон шуысал. Туж пӧртэмлыкоесь: отын вань капчиенгес гожтэм но, вань туж сыӵе секыт мылкыд кельтӥсь но. Но ваньмаз вань сыӵе психологизмез. Тани «Сьӧд сюлык» книгалы кык бадӟым презентация вал – кылем арын, валля арын. Отын но пусъемын вал, та книгаын ӵапак кышномурт, анай тросэтӥ возьматэмын, солэн адӟонэз, улонэз. <…> Татчы пырем веросъёс ваньмыз соос гожтэмын газетын ужан вакытэ, дасо аръёс ӵоже. Валамон, туж тросэз веросъёс ӧз пыре, но мынам потӥз татчы пыртэме ӵапак кышномурт котырынъёссэгес-а, мар-а. Кытысь малпанъёс лыкто сокем пӧртэм жанръёсын гожъяны? — Умой одӥг ласянь, уже журналистлэн уженыз герӟаськемын бере. Мукет ласянь, кӧня ке секыт, малы ке шуоно <…> гожъяськись муртлэн тросэзлэн, дыр, со озьы луэ — мар ке но тонэ та улонын ӵабыжтӥз, яке сюлэмад йӧтӥз, йырад кылиз и со номырысь но отысь уг ни поты ни. Йырад со тынад оло куинь нунал ӵоже бергаз, маке оло толэзьёсын йырад бергалоз, потэ сое гожтэмед. Уд валаськы, малы сое гожтэм потэ. Одӥг ласянь, мед лыдӟозы, мед тодозы, кадь. Мукет ласянь, тынад потэ верамед сыӵезе, пушкад мар улэ-а, мар-а. Сое вераны озьы, дышетэм кадь медаз луы. Нош кызьы кылдӥз книгалы ним сётӥсь «Сьӧд сюлык» детектив? — Куке ми вазен лэстӥм вал интервью Серафима Христофоровна Лебедеваен Йӧскалык музейысь коллекциос пумысен. Сомында, пе, коллекциос узыр манетъёсын, удмуртъёслэн вашкала дӥсьёссыя коллекциос. Мон шуисько: «Малы тӥ сое калыклы уд возьматӥське?» Со шуэ, ми, пе, ум быгатӥське сое возьматыны, малы ке шуоно со сыӵе дуно экспонатъёс, отын кулэ сигнализация но, утьыны соосты охрана золгес кулэ. <…> Со малпанысь шуак потӥз сыӵе идея гожтыны детектив, туж кыӵе ке но кулэ арбериез отысь лушкало, потто шуыса. <…> Мынам татын потӥз возьматэме удмурт калыклэсь аспӧртэмлыксэ но нош ик нылкышно адӟонэз, вашкала вакытэн ӵошатыса, туала вакытэ. Татын со кыкез биниськиз. Елена Миннигараевалэн «Сьӧд сюлык» книгаез Фото: Наталья Тетерина © Татын героиня шӧдэ, мар ке но солэн улоназ умойтэм мынэ. Солэн песянаез улонысь кошкыкуз солы вераса кельтэ: «Анаедлэн но улонэз ӧз удалты, тынад но озьы луыны быгатэ, малы ке шуоно отын мон янгыш, малы ке шуоно выжыысь выжые мынӥсь сьӧд сюлыкмес мон ӧй утьы. Мон сое вузай сютэм вакытъёсы нылме утён понна». Со бордысен кутске та утчаськон, со бордысен та нылаш дышетске историке, со мынэ Йӧскалык музее отын ужан понна, со тодэ, отчы сётэмын шуыса. Со утча сое, со сое шедьтэ, со сьӧд сюлыкез. Но сьӧд сюлык ыше. Кин ке но вань на та улонын, кинлы ке озьы ик со сьӧд сюлык кулэ вал. Кин ке сое отысь лушка. Кин лушка, сое лыдӟыса тодоно ни. Книгаяды пӧртэм мылкыд кельтӥсь произведениос вань. Асьтэлы кудъёсыз капчиенгес сётӥсько? — Уг поты мынам кыӵе ке секыт текстъёсын выреме, соин ик мынам берло дыре туж ик секыт текстъёсы ӧвӧл. Мон малпасько, удмурт литератураын али туж муре олокытчы пырыны кулэ ӧвӧл, капчигес кылын гожтоно. Но гожтоно сыӵе моментъёсты, лыдӟисез кыскон понна бадӟым ужпумъёсты кызьы ке но капчигес амалъя (ӝутоно – ред.), со произведение мед малпаськытоз. Мынам тросэз сямен ик произведениосы мар ке сярысь малпаськыто. Мон оскисько, лыдӟисьёс «лыдӟим но вунэтӥм» шуыса уз лыдӟе. Удмуртилэн литературая премиеныз 2018-тӥ арын пусъёно муртъёс пӧлы, Елена Миннигараева сяна, 3 гожъяськись пыриз. Данъетлэн ӧриез «Устоез драмая произведение» номинациын Павел Зоринлэсь «Трижды три Бабы-Яги» ужзэ пусйиз. «Устоез кылбур произведение» Владислав Шиховлэн «Блаженство расставаний» книгаез луиз. «Пиналъёслы но егитъёслы устоез литературая произведение» номинациын Лидия Нянькиналэн «Почта пиля» бичетэз пусъемын. Удмуртилэн Кивалтэтэз юнматэм бере вань вормисьёс 50 сюрс манет коньдонкузьым басьтозы. Тегъёс: Лулчеберет Ижкар Литература Удмуртия гожъясьёс  